b'\n_START_ARTICLE_\nKnjiga Postanka\n_START_SECTION_\nNaziv\n_START_PARAGRAPH_\nHrvatski naziv\xc2\xa0\xc2\xbbPostanak\xc2\xab\xc2\xa0prevodi gr\xc4\x8dki i latinski Genesis, a ozna\xc4\x8duje da se u ovoj knjizi govori o postanku svijeta i \xc4\x8dovjeka, te o prapovijesti izraelskog naroda. Hebrejski naziv Bere\xc5\xa1it zna\xc4\x8di\xc2\xa0\xc2\xbbu po\xc4\x8detku\xc2\xab, a to je prva rije\xc4\x8d hebrejskoga teksta ove knjige.\n_START_SECTION_\nStruktura\n_START_PARAGRAPH_\nKnjiga Postanka bitno se dijeli u dva dijela razli\xc4\x8ditog opsega._NEWLINE_Prvi dio (Post 1-11) svojevrstan je uvod u povijest spasenja o kojoj \xc4\x87e govoriti \xc4\x8ditava Biblija. Govori o stvaranju svemira i \xc4\x8dovjeka, o prvom grijehu i njegovim posljedicama, te o sve ve\xc4\x87oj pokvarenosti koja se \xc5\xa1irila me\xc4\x91u ljudima._NEWLINE_Drugi dio (Post 12-50) po\xc4\x8dinje s Abrahamom, praocem izabranog naroda, te nastavlja povije\xc5\xa1\xc4\x87u praotaca, Izaka i Jakova i njegovih dvanaest sinova, za\xc4\x8detnika dvanaest izraelskih plemena, da bi zavr\xc5\xa1io dugim izvje\xc5\xa1tajem mudrosnih zna\xc4\x8dajki o Josipu, sinu Jakovljevu.\n_START_SECTION_\nSadr\xc5\xbeaj Knjige Postanka\n_START_PARAGRAPH_\nPrvih jedanaest poglavlja ove knjige na pu\xc4\x8dki na\xc4\x8din opisuju po\xc4\x8detke \xc4\x8dovje\xc4\x8danstva. U njima ne treba tra\xc5\xbeiti povijesne izvje\xc5\xa1taje, ve\xc4\x87 izri\xc4\x8daj vjere njezinih pisaca. Pritom, oni su se slu\xc5\xbeili predajama, legendama i mitovima kakvi su postojali i u okolnim narodima i sna\xc5\xbenim kulturama poput egipatske i babilonske. Glavna je poruka te knjige da je \xc4\x8ditav svemir nastao Bo\xc5\xbejim zahvatom, a vrhunac je njegova djela bilo stvaranje mu\xc5\xa1karca i \xc5\xbeene. Isto tako, ovaj prvi dio knjige nastoji objasniti i porijeklo zla, patnje i smrti, te dati odgovore na ta vje\xc4\x8dna \xc4\x8dovjekova pitanja._NEWLINE_U drugom dijelu knjige (Post 12-50) povijest praotaca prikazana je kao obiteljska povijest, te skuplja razli\xc4\x8dite tradicije o Abrahamu, Izaku, Jakovu i Josipu. Rije\xc4\x8d je o pu\xc4\x8dkoj povijesti koja se zaustavlja na doga\xc4\x91ajima iz osobnog \xc5\xbeivota i slikovitim prikazima, te se i ne poku\xc5\xa1ava uklopiti u tada\xc5\xa1nju op\xc4\x87u povijest. Mo\xc5\xbeemo ovdje govoriti jedino o religijskoj povijesti, budu\xc4\x87i da je u svim va\xc5\xbenijim trenucima prisutan Bog kao onaj koji djeluje i poti\xc4\x8de. Poruka ovog dijela sastoji se u sljede\xc4\x87em: postoji jedan Bog, on je oblikovao jedan narod i njemu dao jednu zemlju. Bog je Jahve, narod je Izrael, a zemlja je Sveta, Obe\xc4\x87ana zemlja (u ovoj knjizi ozna\xc4\x8dena kao Kanaan)._NEWLINE_Knjiga zavr\xc5\xa1ava odlaskom praotaca u Egipat.'